Forslag til RÅDETS FORORDNING om ændring af Rådets forordning (EF) nr. 1950/97 om indførelse af en endelig antidumpingtold på importen af sække og poser af polyethylen eller polypropylen med oprindelse i bl.a. Indien

(forelagt af Kommissionen)

BEGRUNDELSE

Vedr.: Fornyet undersøgelse vedrørende en ny eksportør i forbindelse med antidumpingproceduren vedrørende importen af sække og poser af polyethylen eller polypropylen med oprindelse i bl.a. Indien

Ovennævnte fornyede undersøgelse blev indledt ved Kommissionens forordning (EF) nr. 621/2000, som blev offentliggjort i De Europæiske Fællesskabers Tidende L 75 af 24. marts 2000. Alle interesserede parter fik mulighed for at fremsætte bemærkninger.

Den eksporterende producents salg til Fællesskabet bestod af en enkelt forsendelse og gjorde det ikke muligt at foretage en meningsfuld vurdering af situationen vedrørende dumping for denne eksporterende producent. Selskabet besvarede desuden ikke spørgeskemaet fyldestgørende. Det konkluderedes derfor, at den vejede gennemsnitlige told for de indiske selskaber, der undersøgtes i den oprindelige antidumpingundersøgelse, nemlig 10,5%, ville være den mest passende antidumpingtold for det pågældende selskab.

På dette grundlag foreslås det at ændre Rådets gældende forordning i overensstemmelse med denne konklusion.

Medlemsstaterne er blevet hørt, og et flertal støttede indførelsen af en individuel antidumpingtold.

Det foreslås derfor, at Kommissionen godkender bilagte forslag til Rådet om ændring af Rådets forordning (EF) nr. 1950/97 om indførelse af en endelig antidumpingtold på importen af sække og poser af polyethylen eller polypropylen med oprindelse i bl.a. Indien.

Forslag til RÅDETS FORORDNING om ændring af Rådets forordning (EF) nr. 1950/97 om indførelse af en endelig antidumpingtold på importen af sække og poser af polyethylen eller polypropylen med oprindelse i bl.a. Indien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 11, stk. 4,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag fremsat af Kommissionen efter høring af Det Rådgivende Udvalg, og,

ud fra følgende betragtninger:

A. Tidligere procedure

(1) Ved forordning (EF) nr. 1950/97 [2] indførte Rådet en endelig antidumpingtold på 36,0% på importen af sække og poser af polyethylen eller polypropylen (i det følgende benævnt "den pågældende vare") med oprindelse i bl.a. Indien, undtagen importen fra en række udtrykkeligt nævnte indiske selskaber, som enten er omfattet af en lavere told eller helt er fritaget for told. Denne forordning blev efterfølgende ændret ved Rådets forordning (EF) nr. 96/1999 [3]. Varen tariferes i øjeblikket under KN-kode 6305 32 81, 6305 33 91, ex 3923 21 00, ex 3923 29 10 og ex 3923 29 90.

[2] EFT L 276 af 9.10.1997, s. 1.

[3] EFT L 11 af 16.1.1999, s. 1.

B. Den aktuelle procedure

(2) Kommissionen modtog efterfølgende en anmodning fra den indiske producent Subham Polymers Ltd. (i det følgende benævnt "det pågældende selskab") om at indlede en fornyet undersøgelse af forordning (EF) nr. 1950/97 vedrørende en ny eksportør, jf. artikel 11, stk. 4, i Rådets forordning (EF) nr. 384/96 (i det følgende benævnt "grundforordningen"). Dette selskab hævdede, at det ikke var forretningsmæssigt forbundet med nogen af de eksporterende producenter i Indien, som var genstand for de gældende antidumpingforanstaltninger over for den pågældende vare. Det hævdede endvidere, at det ikke havde eksporteret den pågældende vare i den oprindelige undersøgelsesperiode (1. april 1994 til 31. marts 1995), men at det derefter havde eksporteret den pågældende vare til Fællesskabet.

(3) Den vare, der er omfattet af den aktuelle fornyede undersøgelse, er samme vare som den, der var omfattet af forordning (EF) nr. 1950/97.

(4) Kommissionen undersøgte den dokumentation, der var fremlagt af den pågældende indiske eksporterende producent, og fandt den tilstrækkelig til at berettige indledningen af en fornyet undersøgelse i henhold til artikel 11, stk. 4, i grundforordningen. Efter høring af Det Rådgivende Udvalg og efter at have givet den pågældende EF-erhvervsgren mulighed for at fremsætte bemærkninger indledte Kommissionen ved forordning (EF) nr. 621/2000 [4] en fornyet undersøgelse af forordning (EF) nr. 1950/97 for så vidt angår det pågældende selskab.

[4] EFT L 75 af 24.3.2000, s. 45.

(5) Ved forordningen om indledning af den fornyede undersøgelse ophævede Kommissionen også den antidumpingtold, der var indført ved forordning (EF) nr. 1950/97, for så vidt angår importen af den pågældende vare fremstillet og eksporteret til Fællesskabet af det pågældende selskab og pålagde toldmyndighederne at tage passende skridt til at registrere denne import, jf. artikel 14, stk. 5, i grundforordningen.

(6) Kommissionen underrettede officielt det pågældende selskab og eksportlandets repræsentanter herom. Den gav desuden andre direkte berørte parter lejlighed til at tilkendegive deres synspunkter skriftligt og til at anmode om at blive hørt mundtligt. Kommissionen modtog imidlertid ikke nogen anmodning herom.

(7) Kommissionen sendte et spørgeskema til det pågældende selskab og modtog en rettidig besvarelse.

(8) Dumpingundersøgelsen omfattede perioden fra 1. januar 1998 til 31. december 1999 (i det følgende benævnt "undersøgelsesperioden").

(9) I den aktuelle undersøgelse benyttedes samme metode som i den oprindelige undersøgelse.

C. Undersøgelsens omfang

(10) Da der ikke blev fremsat nogen anmodning om en fornyet undersøgelse af konklusionerne om skade i denne undersøgelse, vedrørte den fornyede undersøgelse kun spørgsmålet om dumping.

D. Resultaterne af undersøgelsen

1. Status som ny eksportør

(11) Det fremgik af undersøgelsen, at det pågældende selskab ikke havde eksporteret den pågældende vare i den oprindelige undersøgelsesperiode, og at den var begyndt at eksportere til Fællesskabet efter denne periode.

Selskabet kunne desuden godtgøre, at det ikke havde nogen direkte eller indirekte forbindelse med nogen af de indiske eksporterende producenter, der er omfattet af de gældende antidumpingforanstaltninger over for den pågældende vare.

Det bekræftes derfor, at det pågældende selskab bør anses for at være en ny eksportør i henhold til artikel 11, stk. 4, i grundforordningen, og at der derfor bør fastsættes en individuel dumpingmargen for dette selskab.

2. Dumping

(12) Det skal bemærkes, at den eksporterende producents salg til Fællesskabet bestod af en enkelt forsendelse. Det fandtes, at den pågældende mængde, nemlig en enkelt container på 15 tons i løbet af en periode på to år, nok var tilstrækkelig til at indlede en undersøgelse vedrørende en ny eksportør, men ikke til at muliggøre en meningsfuld vurdering af situationen med hensyn til dumping for denne eksporterende producent. En enkelt forsendelse kan normalt ikke anses for at repræsentere en sække- og poseproducents normale eksporthandelsaktiviteter. Det konstateredes, at de indiske selskaber, som var berørt af den oprindelige sag, i gennemsnit eksporterede ca. 575 tons i løbet af et år.

(13) Under alle omstændigheder var det pågældende selskab ikke i stand til at besvare spørgeskemaet tilfredsstillende hverken med hensyn til salgspriserne på hjemmemarkedet eller de justeringer, der krævedes af den normale værdi og eksportprisen.

(14) Da det fremgik af de afgivne oplysninger, at det pågældende selskab rent faktisk var en "ny eksportør" i henhold til grundforordningen, konkluderedes det ikke desto mindre, at den vejede gennemsnitlige told for de indiske selskaber, der undersøgtes i den oprindelige antidumpingundersøgelse, nemlig 10,5%, ville være den mest passende antidumpingtold for det pågældende selskab. Samme fremgangsmåde blev allerede benyttet i forordning (EF) nr. 1950/97 for tre andre indiske selskaber, der ikke eksporterede den pågældende vare til Fællesskabet i den oprindelige undersøgelsesperiode, men som begyndte at eksportere efter denne periode.

E. Ændring af de foranstaltninger, der er genstand for fornyet undersøgelse

(15) På grundlag af resultaterne af undersøgelsen finder Kommissionen, at importen til Fællesskabet af sække og poser fremstillet og eksporteret af Subham Polymers Ltd. bør være genstand for en antidumpingtold svarende til den vejede gennemsnitlige told for de indiske selskaber, der undersøgtes i den oprindelige antidumpingundersøgelse. Det foreslås derfor, at Rådets forordning (EF) nr. 1950/97 ændres i overensstemmelse hermed.

F. Opkrævning af antidumpingtolden med tilbagevirkende kraft

(16) Da den fornyede undersøgelse har ført til en konklusion om, at der forekommer dumping for så vidt angår Subham Polymers Ltd., skal antidumpingtolden for dette selskab også opkræves med tilbagevirkende kraft fra datoen for indledningen af denne fornyede undersøgelse for den import, der har været genstand for registrering i henhold til artikel 3 i forordning (EF) nr. 621/2000.

G. Meddelelse om foranstaltningerne og deres varighed

(17) Det pågældende selskab blev underrettet om de kendsgerninger og overvejelser, som lå til grund for, at det påtænktes at indføre en endelig antidumpingtold på dets import til Fællesskabet. Selskabet gjorde indsigelse mod den foreslåede fremgangsmåde, men fremførte ikke nye argumenter.

(18) Denne fornyede undersøgelse påvirker ikke udløbsdatoen for forordning (EF) nr. 1950/97, jf. artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

1. Artikel 1, stk. 2, litra a), i forordning (EF) nr. 1950/97 ændres således: følgende føjes til afsnittet med overskriften "Indien":

Toldsats (%) TARIC-tillægskode

"Subham Polymers Ltd. 10,5% 8424"

2. Den indførte told opkræves også med tilbagevirkende kraft på import af den pågældende vare, der er registreret i overensstemmelse med artikel 3 i Kommissionens forordning (EF) nr. 621/2000.

3. Gældende bestemmelser vedrørende told finder anvendelse, medmindre andet er fastsat.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand